KOMISIJOS REGLAMENTAS (EB) Nr. 416/2009
2009 m. gegužės 20 d.
dėl Tarybos reglamento (EB) Nr. 1234/2008 IX priede 2008-2009 metams nustatytų nacionalinių pieno kvotų paskirstymo į pristatymui ir pardavimui tiesiogiai vartoti skirtas kvotas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 69 straipsnio 1 dalį kartu su 4 straipsniu,
kadangi:
(1)
Reglamento (EB) Nr. 1234/2007 67 straipsnio 2 dalyje nurodyta, kad gamintojai gali turėti vieną ar dvi individualias kvotas, vieną - pristatymui, kitą - pardavimui tiesiogiai vartoti; tokius kiekius iš vienos kvotos rūšies į kitą gali perkelti tik valstybės narės kompetentinga institucija, gamintojui pateikus tinkamai pagrįstą prašymą.
(2)
2008 m. gegužės 8 d. Komisijos reglamentu (EB) Nr. 415/2008 dėl Tarybos reglamento (EB) Nr. 1788/2003 I priede 2007-2008 metams nustatytų nacionalinių referencinių kiekių paskirstymo į pristatymui ir pardavimui tiesiogiai vartoti skirtus kiekius (2) visoms valstybėms narėms 2007 m. balandžio 1 d. - 2008 m. kovo 31 d. laikotarpiui nustatytas paskirstymas į pristatymui ir pardavimui tiesiogiai vartoti skirtus kiekius.
(3)
Pagal 2004 m. kovo 30 d. Komisijos reglamento (EB) Nr. 595/2004, nustatančio išsamias Tarybos reglamento (EB) Nr. 1788/2003, nustatančio mokestį pieno ir pieno produktų sektoriuje, taikymo taisykles (3) 25 straipsnio 2 dalį valstybės narės pranešė apie kiekius, kurie gamintojų prašymu buvo galutinai priskirti individualioms pristatymui arba pardavimui tiesiogiai vartoti skirtoms kvotoms.
(4)
Pagal 2008 m. kovo 17 d. Tarybos reglamentą (EB) Nr. 248/2008, iš dalies keičiantį Reglamentą (EB) Nr. 1234/2007 dėl nacionalinių pieno kvotų (4) nuo 2008 m. balandžio 1 d. visoms valstybėms narėms buvo padidintas bendras nacionalinių kvotų skaičius. Valstybės narės, išskyrus Maltą, į kurios nacionalinę kvotą neįeina pardavimui tiesiogiai vartoti skirtos kvotos, pranešė Komisijai, kad papildomas kvotas paskirstė į pristatymui ir pardavimui tiesiogiai vartoti skirtas kvotas.
(5)
Todėl Tarybos reglamento (EB) Nr. 1234/2007 IX priede nurodytas nacionalines kvotas, taikomas 2008 m. balandžio 1 d. - 2009 m. kovo 31 d., reikia paskirstyti į pristatymui arba pardavimui tiesiogiai vartoti skirtas kvotas.
(6)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1234/2007 IX priede nustatytų nacionalinių kvotų paskirstymas, taikomas 2008 m. balandžio 1 d. - 2009 kovo 31 d., į pristatymui ir pardavimui tiesiogiai vartoti skirtas kvotas nustatomas šio reglamento priede.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. gegužės 20 d.